《北口道中览古》
清代·甘运源

关势双回旧垒间，昔人设险控三边。碛通北狩卢龙路，山见西来白马年。

雁塞风高天似洗，渝河春尽草如烟。不须鸣剑驰长想，一瞬兴亡几逝川。

作者简介：清汉军正蓝旗人，字道渊，号啸岩、十三山外史。文焜曾孙。幼时师事刘大櫆，后屡试不中，遂隐于诗酒。晚年官英德县象冈司巡检。工诗，善书画，尤善刻小印。卒年七十七。有《啸岩诗存》。